Polisiebeampte wil appelleer teen vonnis oor omkoopgeldArgieffoto Sers. Cornelius Wessels was in beheer van die gevangenes by die Kaapstad Sentraal-polisiestasie se aanhoudingselle toe hy in November 2012 omkoopgeld aanvaar het om ŉ kospakkie met dagga daarin aan ŉ gevangene te gee. Dit was egter ŉ lokval en die “gevangene” was ŉ polisiebeampte wat hom as gevangene voorgedoen het. Volgens die klagstaat is die lokval deur die Wes-Kaapse direktoraat vir openbare vervolging goedgekeur nadat daar inligting ontvang is dat polisiebeamptes by die polisiestasie by korrupsie betrokke is. Wessels het omkoopgeld aanvaar en die kospakkie aan die “gevangene” gegee sonder om seker te maak van die inhoud daarvan. Wessels is in Augustus verlede jaar skuldig bevind aan korrupsie. Hy is tot agt jaar tronkstraf gevonnis wat ná tien maande tot huisarres omgeskakel sou word.